**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 06.07.2023, ora 08.00 – 07.07.2023, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 07.07.2023, ora 07.00**

**RÂURI**

Debitele au fost în general în creştere, ca urmare a precipitațiilor căzute în interval şi propagării, exceptând râurile din bazinul hidrografic Vedea, bazinul inferior al Argeșului și pe râurile din Dobrogea, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari (în jurul și peste normalele lunare) pe râurile din bazinele hidrografice: Vișeu, Tur, Someșul Mic, Crișul Alb, Mureș (exceptând Târnavele), Bega, Bârzava, Caraş, Nera, Ialomița, bazinul superior și inferior al Oltului, cursul Jiului, pe cursul mijlociu și inferior al Timișului, cursul superior al Buzăului, pe unii afluenţi ai Argeșului superior, Moldovei, Bistriței și mai mici (sub 30% din normalele lunare) pe râurile din bazinele hidrografice: Iza, Lăpuş, Barcău, Vedea, Bârlad, Rm. Sărat, Jijia, pe afluenții râurilor Crișul Repede și Crișul Negru și pe unele râuri din Dobrogea.

În interval s-au situat peste **COTELE DE ATENȚIE** râurile la stațiile hidrometrice: Sașa – Poieni (50+16)-jud. PH și Bughea – Bughea de Jos (150+16)-jud. PH.

În interval au fost emise trei **AVERTIZĂRI HIDROLOGICE** pentru fenomene imediate.

Este în vigoare **AVERTIZAREA HIDROLOGICĂ nr. 86** din 06.07.2023.

Debitele vor fi în general în creștere, ca urmare a precipitațiilor prognozate și propagării.

Sunt posibile scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri mici din zonele de deal și munte, cu posibile depăşiri ale **COTELOR DE APĂRARE**, mai ales pe cele din jumătatea de est a țării, ca urmare a precipitaţiilor prognozate, sub formă de aversă, izolat cu caracter torențial mai însemnate cantitativ.

Se menține în vigoare **AVERTIZAREA HIDROLOGICĂ nr. 85** din 05.07.2023, până la ora 24.00.

**DUNĂRE**

Debitul la intrarea în țară (secțiunea Baziaș) în intervalul 06.07 – 07.07.2023 a fost staționar, având valoarea de 4200 m3/s, sub media multianuală a lunii iulie (5350 m3/s).

În aval de Porțile de Fier debitele au fost în scădere.

Debitul la intrarea în țară (secțiunea Baziaș) va fi staționar (4200 m3/s).

În aval de Porțile de Fier debitele vor fi în creștere la Gruia și în scădere pe sectorul Calafat – Tulcea.

**Se situează în faza I-a de apărare următoarele sectoare de dig:**

- Letea, Sf. Gheorghe, R3 (din administrarea S.G.A. Tulcea); Nufăru-Victoria (din administrarea consiliilor locale) - jud. Tulcea.

**2.** **Situația meteorologică în intervalul 06.07.2023, ora 09.00 – 07.07.2023, ora 06.00**

**ÎN ŢARĂ**

Vremea a fost în general instabilă, dar și călduroasă în majoritatea zonelor țării, local caniculară în Muntenia, Dobrogea și sudul Moldovei. Disconfortul termic a fost ridicat, indicele temperatură-umezeală (ITU) depășind pragul critic de 80 de unități pe arii extinse în regiunile estice, sud-estice și pe alocuri în cele sud-vestice și vestice. Cerul a fost variabil, cu înnorări temporar accentuate, averse ce au avut și caracter torențial, descărcări electrice și intensificări de scurtă durată ale vântului, mai ales după-amiaza și seara, în cea mai mare parte a Moldovei și local în Maramureș, Transilvania, Banat, Muntenia și pe arii mai restrânse în celelalte regiuni. Cantitățile de apă au fost pe alocuri de 20...40 l/mp și izolat de peste 50...60 l/mp. În județele Argeș și Iași, precum și la munte, iar din surse externe și în județul Hunedoara s-au semnalat căderi de grindină. În județele Maramureș și Botoșani au fost consemnate vijelii. Temperaturile maxime s-au situat între 24 de grade la Voineasa și 37 de grade la Medgidia și Brăila. La ora 6 se înregistrau valori termice cuprinse între 11 grade la Joseni și 24 de grade la Sulina. În a doua parte a nopții izolat s-a semnalat ceață.

**Observații:** de ieri de la ora 6 au fost în vigoare 29 de mesaje de avertizare pentru fenomene meteorologice periculoase imediate (7 avertizări cod roșu, 18 avertizări cod portocaliu și 4 atenționări cod galben), emise după cum urmează:

- SRPV Cluj-Napoca: 3 avertizări cod roșu și 6 avertizări cod portocaliu;

- SRPV Timișoara: 2 avertizări cod roșu, 7 avertizări cod portocaliu și 1 atenționare cod galben;

- CNPM pentru Muntenia: 1 avertizare cod roșu, 1 avertizare cod portocaliu și 1 atenționare cod galben;

- SRPV Sibiu: 1 avertizare cod roșu și 1 avertizare cod portocaliu;

- SRPV Craiova: 2 avertizări cod portocaliu și 1 atenționare cod galben;

- SRPV Bacău: 1 avertizare cod portocaliu;

- SRPV Constanța: 1 atenționare cod galben.

**LA BUCUREŞTI**

Vremea s-a menținut călduroasă, caniculară după-amiaza. Disconfortul termic a fost accentuat, iar indicele temperatură-umezeală (ITU) a depășit pragul critic de 80 de unități. Cerul a fost variabil, iar vântul a suflat slab și moderat. Temperatura maximă a fost de 35 de grade la Afumați și Băneasa și de 36 de grade la Filaret. La ora 6 se înregistrau 18 grade la Băneasa, 20 de grade la Afumați și 21 de grade la Filaret.

**3. Prognoza meteorologică în intervalul 07.07.2023, ora 09.00 – 08.07.2023, ora 09.00**

**ÎN ŢARĂ**

Vremea va fi în general instabilă și se va răci, însă pe arii restrânse în regiunile sudice disconfortul termic se va menține ridicat, indicele temperatură-umezeală (ITU) urmând a atinge pragul critic de 80 de unități. Îndeosebi în a doua parte a zilei și în prima parte a nopții vor fi perioade cu înnorări accentuate, averse și descărcări electrice, în centrul, sudul, estul teritoriului, la munte și local în rest. Aversele vor avea și caracter torențial, iar cantitățile de apă vor fi local de 20...30 l/mp și izolat de peste 40...50 l/mp. Pe arii restrânse va cădea grindină. Pe alocuri vântul va avea intensificări (rafale de 55...70 km/h) și vor mai fi posibile vijelii, cu o probabilitate mai mare în regiunile sudice. Temperaturile maxime se vor încadra între 23 și 34 de grade, iar cele minime, în general, între 10 și 20 de grade.

**LA BUCUREŞTI**

Valorile termice vor fi în scădere și se vor apropia de cele specifice datei. Cerul va fi variabil în prima parte a zilei, apoi vor fi perioade cu înnorări temporar accentuate, averse, descărcări electrice și intensificări de scurtă durată ale vântului. Probabilitatea pentru vijelie și cantități de apă însemnate va fi ridicată. Temperatura maximă se va situa în jurul valorii de 30 de grade, iar cea minimă va fi de 17...18 grade.

1. ***CALITATEA APELOR***

Nu s-au înregistrat evenimente deosebite.

***ALIMENTĂRI CU APĂ***

***Administratia Bazinala de Apă Prut-Bârlad***

* **Judetul Botosani:** Se mentine situatia de restrictii in alimentarea cu apa pentru piscicultura la folosința S.C. Pirania S.R.L. Botosani - pepiniera piscicola Havarna, prin reducerea debitelor la sursa r. Baseu - ac. Cal Alb corespunzator treptei a III-a de restrictii. Se mentine Planul de restrictii in alimentarea cu apa - treapta a III-a, pentru A.N.I.F. Filiala Teritoriala Moldova Nord-U.A Botosani-Sistemul de irigatii Movileni-Hăvârna, sursa ac. Cal Alb - r. Baseu.
* **Judetul Iasi:** Se mentine situatia de restrictii in alimentarea cu apa pentru piscicultura, la folosintele:

\* SC ACVACOM SRL Iasi prin reducerea debitelor la sursa r. Gurguiata – ac.Plopi corespunzator treptei a III-a de aplicare a restrictiilor.

 \* SC MIHPES SRL Iasi prin reducerea debitelor la sursa r. Valea Oii – ac.Sarca corespunzator treptei a III-a de aplicare a restrictiilor.

* **Judetul Vaslui:** Se mentin prevederile „Planului de restrictii si folosire a apei in perioade deficitare”, treapta a III-a, pentru A.N.I.F. Filiala Teritoriala de Îmbunătățiri Funciare Vaslui – Amenajare de irigații Mânjești-sursa-Acumularea Mânjești și. treapta a III-a - pentru S.C. AQUAVAS S.A. VASLUI – Sucursala Vaslui din acumularea Solesti.
1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

***Agenția pentru Protecția Mediului Teleorman și Comisariatul Județean Teleorman din cadrul G.N.M.*** informează despre producerea, în data de 06.07.2023, unei poluări accidentale care a afectat aproximativ 30 mp sol din cauza avariei unei conducte de transport țiței aparținând SC OMV Petrom SA pe raza satului Banov, comuna Poeni, județul Teleorman. S-au scurs 150 litri apa sărată si 25 litri țiței. Măsuri întreprinse: oprirea pompării, remedierea avariei, colectarea poluantului, ecologizarea zonei afectate.

***Agenția pentru Protecția Mediului Constanța*** revine cu informații suplimentare referitor la poluarea accidentală a subsolului produsă în data de 04.07.2023 la CNE Cernavoda, zona rezervoarelor de motorina aferente Generatoarelor Diesel de Rezerva ale Unității 2, menționând următoarele:

* In momentul de fata nu mai exista scurgeri si se lucrează la identificarea soluției tehnice pentru remedierea problemei, pentru ca situația sa nu se repete.
* Zona se monitorizează in permanenta, in vederea controlării sursei de poluare.
* Au fost prevăzute acțiuni pentru ecologizarea zonei si aducerea terenului la starea inițială.
* Deșeurile rezultate in urma ecologizării sunt colectate separat si vor fi predate unor firme specializate.
1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA COMUNICARE